b'\n_START_ARTICLE_\nVelika nagrada \xc5\xa0vice 1934\n_START_SECTION_\nPred dirko\n_START_PARAGRAPH_\nPrva dirka za Veliko nagrado \xc5\xa0vice je potekala na dirkali\xc5\xa1\xc4\x8du Bremgarten. Zaradi velikega intuziazma v Bernu je organizatorjem dirke uspelo, da je \xc5\xbee imela prva dirka udele\xc5\xbebo najbolj\xc5\xa1ih mo\xc5\xa1tev in dirka\xc4\x8dev. Na isti dan je potekala tudi dirka Grand Prix du Comminges, zato so nekatera mo\xc5\xa1tva porazdelila svoje dirka\xc4\x8de na obe dirki. Manfred von Brauchitsch je nastopil prvi\xc4\x8d po po\xc5\xa1kodbi na dirki za Veliko nagrado Nem\xc4\x8dije. Pri vstopu in izstopu iz dirkalnika so mu morali ob hudih bole\xc4\x8dinah pomagati mehaniki, na sede\xc5\xbeu pa je imel blazino, ki je podpirala njegov hrbet.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Hans Stuck, ki so mu sledili Tazio Nuvolari, Louis Chiron in Ren\xc3\xa9 Dreyfus. Chiron je imel te\xc5\xbeave z dirkalnikom in moral spustiti Dreyfusa mimo. Nuvolari je pokazal svoje mojstrstvo in sledil Stucku z vidno po\xc4\x8dasnej\xc5\xa1im dirkalnikom Maserati 8CM, ki pa ni zdr\xc5\xbeal napora celotne dirke, saj je moral najprej v osemindvajsetem krogu na menjavo sve\xc4\x8dk, v tridesetem krogu je moral doliti vodo v hladilnik, \xc5\xa1est krogov kasneje pa je odstopil zaradi okvare motorja. To dirkali\xc5\xa1\xc4\x8de ni ustrezalo mo\xc5\xa1tvu Scuderia Ferrari, saj so bili njihovi dirkalniki Alfa Romeo P3 prvi\xc4\x8d letos dale\xc4\x8d od tempa najbolj\xc5\xa1ih. Dirka pa je bila \xc5\xa1e ve\xc4\x8dje razo\xc4\x8daranje za mo\xc5\xa1tvo Mercedes-Benz, saj so imeli prav vsi njihovi dirkalniki te\xc5\xbeave z zavorami ali \xc4\x8drpalkami za gorivo._NEWLINE_Von Brauchitsch je odstopil v dvainpetdesetem krogu, Caracciola je dirkalnik predal rezervnemu dirka\xc4\x8du Hansu Geierju \xc5\xbee v osmem krogu, tudi Luigi Fagioli pa je \xc5\xbee mo\xc4\x8dno zaostal. Zaradi te\xc5\xbeav ve\xc4\x8d dirka\xc4\x8dev s svojim dirkalnikom, se je Ren\xc3\xa9 Dreyfus prebil na drugo mesto, toda nekaj krogov pred koncem je moral na postanek v bokse in prehitel ga je August Momberger. Prav v zadnjem krogu dirke pa se je zgodila tragedija, ko je Hugh Hamilton verjetno zaradi po\xc4\x8dene pnevmatike zletes s steze in tr\xc4\x8dil v drevo. Verjetno najbolj\xc5\xa1i britanski dirka\xc4\x8d v tistem \xc4\x8dasu je po\xc5\xa1kodbam podlegel na kraju nesre\xc4\x8de. Mercedes je dosegel dvojno zmago, Dreyfus je bil tretji.'